Христо Смирненски
Епитафии на приятели и приятелки

chitanka.info

Епитафии на приятели и приятелки[0]

1

Не бе напълно плитък:

без четвърт — идиот.

Като юва[1] добитък

премина тоз живот.

2

За гроб не й запазвам периметър.

— Погребва ли се ветър?

3

Тънък майстор на дебела скука

е погребан тука.

Нови мисли търсеше той на тавана,

търсейки ги — там остана.

Лека му пръст! Леко в гроба ще лежи,

ако глупостта не му тежи.

4

Близко ела

и прочети:

„Пъстри мечти,

сиви дела“.

5

Българьо, Българьо, спри тия

сълзи и не трови душа ни с тех.

Изкуството пожъна днес значителен успех —

почина автора на „Незначителни събития“[2].

* * *

Какво нещастие красиво

да търсиш щастие в света!

Посред пустиня смъртно сива

да вярваш в пролетни цветя.

Аз пих горчивата измама

на свойта детска доброта.

И всред пожара на скръбта ми

изгаря сетната мечта!

[0] Публикация: Печатано посмъртно в „Звънар“, г. I, бр. 8, 1924 г. — Бел. Веска Иванова. Събрани съчинения, том 4. Български писател, 1979. ↑

[1] Юва (тур.) — изгубен, скитащ се добитък. ↑

[2] „Незначителни събития“ — книга с разкази от Н. Т. Фол. Смирненски дружи с Фол и тук на шега говори за смъртта му. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.